Rijeka, 16. siječnja 2020.g.

**NAJAVA DOGAĐANJA I POZIV ZA MEDIJE**

**U SUSJEDSTVU LOVRAN EUROPSKE PRIJESTOLNICE KULTURE POČINJE *KULKARNEVAL***

**U petak 17. siječnja** 2020.g. **susjedstvo Lovran, jedno od 27 susjedstava Europske prijestolnice kulture, započinje sa svojim pusnim programom pod nazivom *Kulkarneval*, koji se provodi u sklopu *Dnevnog boravka* susjedstva Lovran.**

**Otvorenje *Kulkarnevala* je u 17 sati kod benzinske postaje u Lovranu** (Šetalište Maršala Tita 13/a, Lovran), **otkud kreće tradicionalna povorka pusnih udruga i limene glazbe.**

**Početak programa u Gradskoj kuli - Kući lovranskog guca** (Trg slobode 1, Lovran) slijedi **u 18 sati**, kada će se otvoriti **multimedijalna pusna izložba koju priređuju Boris Kačić, Albano Vučetić, Višnja Laginja, Saša Jantolek, Melita Sorola i Marko Žele**.

Ispred Gradske kule - Kuće lovranskog guca za dobro raspoloženje pobrinut će se **grupa Bonaca**, uz **lovranske pusne kumpanije** i **Puhački orkestar Lovran**, a u samoj kuli sve zainteresirane očekuje i **DISCOPUST** – ples uz elektro glazbu.

Program *Dnevnog boravka* susjedstva Lovran tijekom cijelog karnevalskog razdoblja, do 26. veljače 2020.g., održavat će se u Gradskoj kuli – Kući lovranskog guca, koja se pretvara u multimedijalni pusni centar u kojem će se priređivati razne izložbe, radionice, druženja kao i svjetski susret pusneh šilic – radionice šivanja pusne robe od stareh štraci i izrada pajaci.

***Dnevni boravak*** mjesto je **susreta i druženja** u svakom od 27 susjedstava Rijeke 2020 – Europske prijestolnice kulture, kojim se potiče **stvaranje ugodne atmosfere u svakom pojedinom susjedstvu, u prostorima u kojima se i domaći i gosti osjećaju kao kod svoje kuće**. *Dnevni boravci* 27 susjedstava smišljeni su kao svojevrsni **nasljednici lokalnih čitaonica, knjižnica i domova kulture, koji su bili centri okupljanja i druženja, razmjene znanja te općenito kulturnog i umjetničkog života zajednice**. Svaki od lokaliteta *Dnevnih boravaka* u svih 27 susjedstava ujedno je i **središnje mjesto informiranja o samom susjedstvu, zajednici i mogućnostima uključivanja u rad, volontiranja i/ili sudjelovanja u aktivnostima programa susjedstava**.

*Programski pravac 27 susjedstava Europske prijestolnice kulture okuplja susjedstva diljem Primorsko-goranske županije i svako od njih povezuje s jednim susjedstvom iz jedne od 27 zemalja članica Europske unije, u suradnjama i razmjenama iskustava, običaja i svakodnevice. Time razvija dobre međuljudske odnose i stvara atmosferu uživanja u različitosti. Povezivanja i neformalne mreže suradnji zalog su budućih aktivnosti u području kulture koje će se nastaviti i nakon 2020. 27 susjedstava spaja ljude otoka, obale, zaleđa, gorja te samoga grada Rijeke. To su: Lovran, Opatija, Matulji, Kastav, Pehlin, Drenova, Škurinje, Turnić i Mlaka, Kampus na Trsatu, Jelenje, Čavle, Praputnjak, Kostrena, Crikvenica, Novi Vinodolski, otok Rab, otok Unije, grad Cres, grad Krk, Malinska, Vrbnik, Gomirje, Mrkopalj, Fužine, Delnice, Brod na Kupi i Gornji Kuti.*

Unaprijed zahvaljujem na objavi najave i dolasku.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42